Veturinn kemur af því að möndull jarðar er ekki hornréttur á brautarsléttu hennar . Hins vegar vísar hann alltaf í sömu stefnu í geimnum . Þess vegna snýr norðurpóll og norðurhvel jarðar stundum frá sól , mest á vetrarsólhvörfum . Þá er vetur vegna þess að minna sólarljós fellur á hverja flatareiningu heldur en á sumrin þegar norðurpóllinn snýr að sólinni . Til að skilja þetta betur getum við tekið pappaspjald og haldið því uppi í skæru ljósi frá sól eða lampa þannig að skugginn af því falli á sléttan flöt . Skugginn af spjaldinu verður stærstur þegar spjaldið er þvert á stefnuna til ljósgjafans en minnstur þegar það er samsíða henni . Stærð skuggans er einfaldur mælikvarði á það , hversu mikið ljós fellur á spjaldið . Ljósið er einmitt mest þegar spjaldið er þvert á ljósgeislana en minnkar þegar ljósið fellur meira og meira á ská á spjaldið . Þessu er eins varið um einhvern tiltekinn láréttan flöt á yfirborði jarðar . Sólarljósið sem fellur á hann er mest þegar sólargeislarnir komast næst því að falla þvert á hann , með öðrum orðum þegar sólin stendur hæst . Minnst verður ljósið hins vegar þegar það fellur mest á ská á flötinn eða með öðrum orðum þegar sólin er við sjóndeildarhring . Auk þess sem þetta skýrir árstíðaskiptin getum við einnig notað það til að skilja af hverju er heitara kringum miðbaug en við heimskautin . Við miðbaug er sólin einmitt miklu hærra á lofti en á heimskautasvæðunum . Þegar við Íslendingar ferðumst til suðurs sjáum við að sólin hækkar sífellt á lofti og meira sólarljós fellur á hverja flatareiningu á yfirborði jarðar . Þess vegna verður yfirleitt sífellt hlýrra þegar sunnar dregur frá okkur þar til miðbaug er náð . En hvernig stendur þá á því að júlí og ágúst eru hlýrri mánuðir að meðaltali hér á landi en júní þó að sólin sé þá einmitt hæst á lofti ? Þetta stafar meðal annars af því að það tekur sólina ákveðinn tíma að hita upp jörðina og hafið og það hefur aftur áhrif á lofthitann .